**Ministru kabineta noteikumu projekta „Grozījumi Ministru kabineta 2003. gada 29. aprīļa noteikumos Nr. 239 „Finanšu ministrijas nolikums”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma 16.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2014.gada 19.jūnijā pieņēma jauno Komercdarbības atbalsta kontroles likumu, ar kuru spēku zaudēja Komercdarbības atbalsta kontroles likums, kas bija pieņemts 2002.gada 19.decembrī (spēkā no 2003. gada 1. janvāra). Jaunā likuma izstrāde bija nepieciešama Eiropas Savienības valsts atbalsta modernizācijas procesa rezultātā, kura ietvaros tika pieņemti jauni Eiropas Savienības tiesību akti valsts atbalsta jomā. Ievērojot Zemkopības ministrijas un Finanšu ministrijas kompetenču sadali nacionālajā līmenī, tika ieviesta ar Zemkopības ministriju saskaņota jauna, precizēta norma, proti, Komercdarbības atbalsta kontroles likuma 3.panta trešā daļa, kura paredz precīzu un aktuālu minēto ministriju kompetenču sadalījumu. Saskaņā ar Komercdarbības atbalsta kontroles likuma 3.panta trešo daļu šo likumu nepiemēro komercdarbības atbalstam, ko plāno vai sniedz darbībām ar lauksaimniecības produktiem, kas minēti Līguma par Eiropas Savienības darbību I pielikumā, kā arī zvejniecības, akvakultūras un mežsaimniecības nozarē, ja vien šajā likumā nav noteikts citādi. Līdz ar to Ministru kabineta 2003.gada 29.aprīļa noteikumu Nr.239 „Finanšu ministrijas nolikums” (turpmāk – nolikums) 1.punktā un 5.1. apakšpunktā ietvertais regulējums attiecībā uz komercdarbības atbalsta kontroli vairs neatbilst Komercdarbības atbalsta kontroles likumam, un nolikumā ir nepieciešams veikt attiecīgus grozījumus. Redakcionāli precizējumi nolikuma 1.punktā un 5.1. apakšpunktā veicami arī atbilstoši likuma „Par grāmatvedību” 15.1 pantā noteiktajam, saskaņā ar kuru Finanšu ministrija izstrādā un īsteno valsts politiku grāmatvedības jautājumos.Ministru kabineta 2003.gada 29.aprīļa noteikumu Nr.239 „Finanšu ministrijas nolikums” 12.1 punktā noteikts, ka revīzijas iestādes vadītājs ir administratīvi pakļauts valsts sekretāram un funkcionāli pakļauts ministram. Saskaņā ar Valsts civildienesta ierēdņu disciplināratbildības likuma 18.panta pirmo daļu tiesības ierosināt disciplinārlietu ir Ministru prezidentam, Ministru kabineta loceklim par viņam padoto iestāžu ierēdņiem, iestādei, kurā ierēdnis pilda valsts civildienestu un tās augstākai iestādei, finanšu ministram par tiesību aktiem neatbilstošu rīcību ar budžeta līdzekļiem. Lai stiprinātu revīzijas iestādes neatkarību no vadošās iestādes[[1]](#footnote-1) un mazinātu iespējamo interešu konflikta risku, uz ko norādījis arī Korupcijas novēršanas un apkarošanas birojs (sk. Ministru kabineta 2014.gada 25.novembra noteikumu Nr.714 „Revīzijas iestādes funkciju nodrošināšanas kārtība Eiropas Savienības struktūrfondu un Kohēzijas fonda 2014.-2020.gada plānošanas periodā” anotācijas IV sadaļas 1.punktu), nepieciešams nolikumu precizēt attiecībā uz revīzijas iestādes vadītāja pakļautību un pilnvaru apjomu, nosakot, ka revīzijas iestādes vadītājam ir tiesības ministrijas vārdā pieņemt lēmumu par disciplinārlietas ierosināšanu pret revīzijas iestādes ierēdņiem. Šobrīd spēkā esošais regulējums jau paredz, ka saskaņā ar Ministru kabineta 2012.gada 10.jūlija noteikumu Nr.494 “Noteikumi par valsts tiešās pārvaldes iestādēs nodarbināto darba izpildes novērtēšanu” 5.punktu revīzijas iestādes vadītājs vērtē revīzijas iestādes nodarbinātos, savukārt ņemot vērā to, ka revīzijas iestādes vadītājs ir padots finanšu ministram, tad revīzijas iestādes vadītāju saskaņā ar šiem noteikumiem vērtē finanšu ministrs.Komercreģistrā 2015.gada 15.aprīlī reģistrēts ieraksts par akciju sabiedrības „Attīstības finanšu institūcija” (reģistrācijas numurs: 50103744891) reorganizāciju – pievienošanu (publicēts oficiālajā izdevumā „Latvijas Vēstnesis” 2015.gada 20.aprīlī Nr.76(5394)), proti, akciju sabiedrībai „Attīstības finanšu institūcija” pievienota valsts akciju sabiedrība „Latvijas attīstības finanšu institūcija Altum” (reģistrācijas numurs: 40003132437), sabiedrība ar ierobežotu atbildību „Latvijas Garantiju aģentūra” (reģistrācijas numurs: 40003375584) un valsts akciju sabiedrība „Lauku attīstības fonds” (reģistrācijas numurs: 40003227583), kā arī reorganizētajai akciju sabiedrībai reģistrēta nosaukuma maiņa: Akciju sabiedrība „Attīstības finanšu institūcija Altum” (reģistrācijas numurs: 50103744891). Saskaņā ar Attīstības finanšu institūcijas likuma 3.panta pirmo daļu akciju sabiedrība „Attīstības finanšu institūcija Altum” ir kapitālsabiedrība, kurā visas balsstiesīgās akcijas pieder valstij, bet atbilstoši 3.panta otrajā daļā noteiktajam, akciju sabiedrības „Attīstības finanšu institūcija Altum” 40 procentu akciju turētājs ir Finanšu ministrija, 30 procentu akciju turētājs - Ekonomikas ministrija un 30 procentu akciju turētājs - Zemkopības ministrija. Līdz ar to nepieciešams svītrot nolikuma 25.3. apakšpunktu un redakcionāli precizēt 25.9. apakšpunktu. Ministru kabineta noteikumu projekts „Grozījumi Ministru kabineta 2003. gada 29. aprīļa noteikumos Nr.239 „Finanšu ministrijas nolikums”” (turpmāk – projekts) paredz:1. redakcionāli precizēt nolikuma 1.punktu un 5.1.apakšpunktu attiecībā uz komercdarbības atbalsta kontroles jomu, ievērojot Finanšu ministrijas un citu valsts pārvaldes iestāžu kompetenču sadalījumu, kā arī uz ministrijas kompetenci grāmatvedības jomā;
2. nolikuma 12.1 punktu izteikt jaunā redakcijā, nosakot, ka Eiropas Savienības struktūrfondu 1.mērķa, Kohēzijas fonda un ārvalstu finanšu palīdzības revīzijas iestādes vadītājs ir pakļauts ministram, kā arī revīzijas iestādes vadītājam ir tiesības ministrijas vārdā pieņemt lēmumu par disciplinārlietas ierosināšanu pret revīzijas iestādes ierēdņiem, tādējādi stiprinot revīzijas iestādes neatkarību no vadošās iestādes un mazinot iespējamo interešu konflikta risku;
3. svītrot nolikuma 25.3. apakšpunktu, kā arī redakcionāli precizēt 25.9. apakšpunktu atbilstoši 2015.gada 15.aprīlī komercreģistrā reģistrētajam ierakstam par akciju sabiedrības „Attīstības finanšu institūcija” reorganizāciju un tās nosaukuma maiņu: Akciju sabiedrība „Attīstības finanšu institūcija Altum”.

  |
| 3. | Projekta izstrādē iesaistītās institūcijas | Finanšu ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu ministrija, kapitālsabiedrības, kurās tā ir kapitāla daļu turētāja. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Sakarā ar sabiedrības ar ierobežotu atbildību „Latvijas Garantiju aģentūra” un valsts akciju sabiedrības „Lauku attīstības fonds” pievienošanu akciju sabiedrībai „Attīstības finanšu institūcija”, kā rezultātā mainīts apvienotās institūcijas nosaukums, proti, akciju sabiedrība „Attīstības finanšu institūcija Altum”, nepieciešams veikt grozījumus Ministru kabineta 2010.gada 23.marta noteikumos Nr.271 „Ekonomikas ministrijas nolikums” un Ministru kabineta 2003.gada 29.aprīļa noteikumos Nr.245 „Zemkopības ministrijas nolikums”. Projekta izstrādes laikā ir notikušas konsultācijas ar Ekonomikas ministriju un Zemkopības ministriju.  |
| 2. | Atbildīgā institūcija | Ekonomikas ministrija un Zemkopības ministrija. |
| 3. | Cita informācija | Ministru kabineta 2015.gada 7.jūlija noteikumi Nr.374 „Grozījums Ministru kabineta 2010.gada 23.marta noteikumos Nr.271 „Ekonomikas ministrijas nolikums”” stājās spēkā 2015.gada 10.jūlijā. Ministru kabineta 2015.gada 14.jūlija noteikumi Nr.388 „Grozījumi Ministru kabineta 2003.gada 29.aprīļa noteikumos Nr.245 „Zemkopības ministrijas nolikums”” stājās spēkā 2015.gada 17.jūlijā. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts regulē publiskās pārvaldes tiesiskās attiecības un attiecībā pret privāto sektoru izmaiņas neparedz, tāpēc sabiedrības līdzdalība projekta izstrādē nav plānota. Sabiedrība var izteikt savus priekšlikumus pēc projekta izsludināšanas Valsts sekretāru sanāksmē.  |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija un kapitālsabiedrības, kurās tā ir kapitāla daļu turētāja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Institucionālā struktūra netiek mainīta, tiek precizētas pārvaldes funkcijas. |
| 3. | Cita informācija | Nav |

Anotācijas III un V sadaļa – projekts šo jomu neskar.

Finanšu ministrs J. Reirs

Vīza:

Valsts sekretāre B. Bāne

18.08.2015 11:04

1182

A.Valtere, 67095484

astra.valtere@fm.gov.lv

1. Nosacījums izriet no Eiropas Parlamenta un Padomes 2013. gada 17. decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, 123. panta 4. punkta un 5. punkta un 127. panta 2. punkta prasībām. [↑](#footnote-ref-1)